kardosdrur/scandi-wiki huggingface dataset:
Peter Skov-Jakobsen

Peter Henrik Skov-Jakobsen (født 22. februar 1959 i Korup) er en dansk cand.theol. der siden 2009 har været den 6. biskop over Københavns Stift.

Karriere

Uddannelse 
Skov-Jakobsen blev student fra Sct. Knuds Gymnasium i Odense i 1979, der blev fulgt op af 2 års studier i tysk. I 1992 afsluttede Skov-Jakobsen en Master of Arts på Theological Understanding of Industrial Society ved University of Hull. Dette skete samtidig med at han gik på teologistudiet ved Københavns Universitet. I juli 1993 blev studiet afsluttet og Peter Skov-Jakobsen kunne kalde sig cand.theol.

Præst 
Peter Skov-Jakobsen arbejdede fra oktober 1988 til august 1993 som assistent ved sømandskirken i den engelske by Hull. Efter den afsluttede teologi eksamen blev Skov-Jakobsen ordineret som sømandspræst i den engelske kirke. Her var han indtil december 1997. Skov-Jakobsen blev i januar 1998 indsat som sogne- og orlogspræst ved Holmens Kirke i København.

Samtidig med præstegerningen blev Skov-Jakobsen i 2000 underviser ved Det Kongelige Teaters læseskole, og i 2002 tiltrådte han som timelærer ved Søværnets Officersskole. I 2003 blev han Københavns biskop Erik Norman Svendsens teologiske rådgiver ved Folkekirkens Infocenter. I perioderne 2001/02 og 2008/09 var Peter Skov-Jakobsen udsendt som orlogspræst i internationale militære operationer.

Biskop 
Da der skulle findes en efterfølger for siddende biskop for Københavns Stift, Erik Norman Svendsen, som i 2009 skulle gå på pension, valgte Peter Skov-Jakobsen at opstille ved bispevalget som én af seks kandidater. Han tabte første valgrunde til generalsekretær i Kirkefondet Kaj Bollmann der fik 257 stemmer mod Skov-Jakobsens 214 og sognepræst Anders B. Gadegaard med 206. Ved 2. valgrunde hvor kun Skov-Jakobsen og Boll­mann var med, fik Skov-Jakobsen 608 stemmer mod Kaj Boll­manns 353 stemmer. I alt var 1147 personer stemmeberettiget ved valget. Den 31. august 2009 blev han i Vor Frue Kirke i København indsat som Københavns Stifts 6. biskop siden stiftets oprettelse i 1922. 1. januar 2010 blev han Ridder af Dannebrog. Peter Skov-Jakobsen blev udfordret og måtte senere beklage visse forhold, da Berlingske og Kristeligt Dagblad maj-juli 2022 publicerede adskillige artikler om en medarbejdersag ved Københavns Domkirke, som involverede både menighedsråd, domprovst og biskop. Hertil kom spørgsmål om favorisering af biskoppens familie med billig husleje i fondsejet ejendom samt kritik af sagsbehandlingen vedr. anklagerne mod sognepræst Flemming Pless

Eksterne henvisninger 

 Biskoppen  på Københavns Stift hjemmeside

Referencer 

Personer fra Odense
Biskopper over Københavns Stift
Danskere i 1900-tallet
Danskere i 2000-tallet
Riddere af Dannebrog
Personer i Kraks Blå Bog
Spotmarked

Spotmarked er en finansiel markedsplads, hvor finansielle instrumenter eller produkter omsættes til umiddelbar levering uden binding i lange kontrakter. Spotmarkedet står således i kontrakt til et futures- eller terminsmarked, hvor kontrakten fuldføres på et senere tidspunkt. Prisen på produkterne på spotmarkedet benævnes spotpris eller spotmarkedspris. 

Et eksempel på et spotmarked med stor økonomisk betydning er spotmarkedet for råolie, hvor olieprisen fastsættes. 

På det nordiske elmarked udgør elbørsen NordPool et spotmarked.

Udtrykket spotmarked kendes i dansk fra 1973.

Kilder

Finansmarkeder
Kaarlo Juho Ståhlberg

Kaarlo Juho Ståhlberg (28. januar 1865 – 22. september 1952) var en finsk politiker og professor i jura. Han var Finlands første præsident i perioden fra 1919 til 1925. Han regnes som en af arkitekterne bag den finske forfatning.

Han giftede sig i 1893 med lærerinden Hedvig Irene Wåhlberg (1869-1917), og fik 6 børn med hende. Han giftede sig på ny i 1920 med forfatteren Ester Hällström (1870-1950).

Liv og karriere 

Ståhlberg var statstjenestemand og jurist. Han tilhørte Ungfinska partiet og udsås i november 1905 til chef for Handels- og industriekspeditionen i den mechelinska rigsdag, men afgik to år senere efter eget ønske. I årene 1908-1918 var han som professor i forvaltningsret i Helsinki. Han var den, som lå bag en stor del af arbejdet med regeringsreformen i 1919, hvorfor den undertiden er blevet kaldt Ståhlbergs regeringsreform.
Den 26. juli 1919 udnævntes Ståhlberg til Finlands første præsident. Hans politik gik ud på at styrke Finlands stilling som selvstændigt land og forsone de stridende parter fra borgerkrigen. Han tøvede ikke med at anvende præsidentens benådningsret og han indledte sociale reformer. Da han havde styret Finland i seks fremgangsrige år, undlod han at stille op som kandidat i 1925, for at være et forbillede for fremtiden. Ståhlberg stillede dog op i præsidentvalgene 1931 og 1937 men besejredes begge gange yderst knapt. Hadet mod Ståhlberg fra visse grupper gjorde, at han blev udsat for en såkaldt ”skjutsning” af Lappobevægelsen den 14. oktober 1930 da han og hans hustru blev kidnappet fra hjemmet på Brändö og kørt i bil til Joensuu.

Eksterne henvisninger 

 Finlands nationalbiografi 
 Tihonen, Seppo: The Finnish Presidency as an Institution , 1999

Finlands præsidenter
Formænd for Finlands rigsdag
Lauri Kristian Relander

Lauri Kristian Relander (født 31. maj 1883 i Kurkijoki, død 9. februar 1942 i Helsinki) var en finsk politiker. Han var Finlands anden præsident i perioden fra 1925 til 1931. Han var uddannet agronom og tilhørte det finske Centerparti.

Efter sin afgang fra politikken var han chef for Suomen maalaisten paloapuyhdistys, et brandforsikringsselskab for landbruget.

Eksterne henvisninger 

 Finlands nationalbiografi 
 Tihonen, Seppo: The Finnish Presidency as an Institution , 1999

Formænd for Finlands rigsdag
Finlands præsidenter
Agronomer fra Finland
Drugs, Inc.

Drugs, Inc. er en amerikansk dokumentar-tv-serie på National Geographic Channel, der udforsker den globale narkotika-produktion og -handel.

Liste over episoder

Sæson 1 (2010) 
 1. Kokain
 2. Meth
 3. Heroin
 4. Marihuana

Sæson 2 (2012) 
 1. Crack
 2. Hash
 3. Ecstasy
 4. Hallucinogens
 5. Ketamin
 6. Pill Nation
 7. Designer Drug
 8. Grand Theft Auto

Eksterne henvisninger 
 
 Officiel hjemmeside 

Dokumentarserier
Amerikanske tv-serier fra 2010'erne
Tv-programmer fra National Geographic
Palle Berthelsen

Berthel Palle Berthelsen (født 26. januar 1857 i Aarhus, død 8. marts 1920 på Frederiksberg) var en dansk officer.

Han var søn af købmand Jens Berthelsen (1831-1898) og Marie Kirstine Pallesen (1830-1907) og avancerede meget hurtigt i sin militære karriere. Han blev således sekondløjtnant 1878, premierløjtnant 1880, adjudant ved 1. generalkommando 1885 og kaptajn 1889. Berthelsen stod ved Generalstaben 1897-1901 og blev derefter oberstløjtnant og bataljonschef, 1903 chef for Generalstabens taktiske afdeling og tillige sekretær i Generalkommissionen. Under generalløjtnant Arnold Kühnels sygeleje 1905-06 udrettede han et stort arbejde som medlem af Forsvarskommissionen af 1902, hvor der blev god brug for Berthelsens forhandlingsevne og hans imødekommende attitude. Han blev oberst 1906, generalmajor 1909 og var chef for Generalstaben fra 1912 til 1917, mens 1. verdenskrig rasede.

I den egenskab var Berthelsen ansvarlig for Sikringsstyrken og for udførelsen af de nye præventive befæstninger. Men det store arbejde sled på ham, og da han 1917 blev kommanderende general i 2. generalkommando var hans arbejdsevne svækket, og 1918 tog han derfor sin afsked fra Hæren. 1896-1902 var han chef for Akademisk Skyttekorps og i mange år medlem af de frivillige korps' bestyrelse. Han blev Ridder af Dannebrog 1898, Dannebrogsmand 1904, Kommandør af 2. grad 1910 og af 1. grad 1916 og modtog Storkorset 1918.

Berthelsen blev gift 1. gang 2. maj 1882 i Aarhus med Olida Sophia Baadsgaard (23. april 1858 i Aarhus – 6. marts 1918 på Frederiksberg), datter af købmand Niels Jensen Baadsgaard (1829-1895) og Mariane Aagesen (1834-1907). Gift 2. gang 3. december 1918 (borgerlig vielse) med Ella Fridericia (8. december 1888 i København – 21. januar 1945 på Sankt Lukas Stiftelsen i Hellerup), datter af grosserer Holger Emanuel Martin Lorentz Fridericia (1853-1902) og Augusta Melchior (1859-1918). Hun blev gift 2. gang 1932 med præsident Holger Andersen (1890-1961).

Berthelsen er begravet på Garnisons Kirkegård.

Han er gengivet i fotografier, bl.a. 1910 af C.L. Wilhelm Kihlstrøm og samme år af Sophus Juncker-Jensen.

Kilder 
 
 Befæstningens Blå Bog

Eksterne henvisninger 

Storkors af Dannebrog
Generalløjtnanter fra Danmark
Personer i Dansk Biografisk Leksikon
Personer i Kraks Blå Bog (afdøde)
Personer fra Aarhus
Danskere i 1800-tallet
Danskere i 1900-tallet
Spørgeskemasystem

Softwareprogrammer, der er designet med henblik på udarbejdelse og gennemførelse af spørgeskemaundersøgelser, kaldes under tiden for spørgeskemasystemer. I programmet kan brugere håndtere hele processen fra oprettelse og design af spørgeskemaer, håndtering af respondenter, distribution af spørgeskemaer over nettet, indsamling og lagring af svar. I nogle tilfælde er det desuden muligt at analysere og rapportere sammenhænge og univariate konklusioner, men typisk udtrækker man et datasæt, der behandles i statistikprogrammer såsom Excel, R, SAS eller STATA.

Survey-metodik
Forsvarskommission

En forsvarskommission er i Danmark en kommission, der er nedsat af Folketinget eller regeringen for at overveje ordningen af Forsvaret, og hvis betænkninger har dannet grundlag for forsvarslove. Indtil folkestyrets indførelse i 1849 var forsvarets anliggender entydigt kongens anliggende, men siden da har indretningen af Forsvaret været fastlagt ved lov og ved adskillige lejligheder et politisk omstridt spørgsmål med meget divergerende synspunkter hos de forskellige partier. Især under visnepolitikken skabte forsvarets indretning konflikter mellem regering og folketing. Blandt andet derfor har ni forsvarskommissioner set dagens lys indtil nu:

 Forsvarskommissionen af 1866 – førte til Lovene om Hærens og Søværnets Ordning af 1867
 Forsvarskommissionen af 1902 – førte til Lovene om Hærens og Søværnets Ordning af 1909
 Forsvarskommissionen af 1919 – førte til Lovene om Hærens og Søværnets Ordning af 1922
 Forsvarskommissionen af 1946 – førte til Lov om forsvarets ordning af 1950
 Forsvarskommissionen af 1950 – førte til Lov om forsvarets ordning af 1950
 Forsvarskommissionen af 1969 – førte til Lov om forsvarets formål af 1993
 Forsvarskommissionen af 1988 – førte til Lov om forsvarets formål af 1993
 Forsvarskommissionen af 1997 – førte til Forsvarsforliget 2000-2004
 Forsvarskommissionen af 2008 – førte til Forsvarsforliget 2010-2014

Referencer

Se også 
 Forsvarsforlig

Kilder 
 Forsvarskommissioner hos Forsvarsministeriet 
 Forsvarskommissioner i dansk politik efter anden verdenskrig af professor Nikolaj Petersen, Institut for Statskundskab, Aarhus Universitet, publiceret i Krigsvidenskabeligt Tidsskrift 4. marts 1997. Besøgt via krigsvidenskab.dk  2020-03-08.

Danmarks forsvarspolitik
Danske kommissioner
Vodder (Sønderjylland)

Vodder er en landsby få hundrede meter nordøst for Frifelt (by) i Vodder Sogn med under tohundrede indbyggere. Bebyggelsen ligger i Tønder Kommune i Region Syddanmark.

Ved Gånsagervej sydøst for landsbykernen ligger Vodder Kirke og mellem Vodder og Frifelt ligger Vodder Idrætscenter

Eksterne henvisninger 
 Vodder Sogns hjemmeside

Lokaliteter i Tønder Kommune
Mechagodzilla

Mechagodzilla er en fiktiv Robot introduceret første gang i Godzilla vs. Mechagodzilla i 1974. Filmen handler om at Godzilla skal kæmpe mod Mechagodzilla i en voldsom kamp.

Filmserien 
 Godzilla vs. Mechagodzilla (1974) 
 Terror of Mechagodzilla (1975) 
 Godzilla vs. Mechagodzilla II (1993) 
 Godzilla Against Mechagodzilla (2002) 
 Godzilla: Tokyo S.O.S. (2003)

Se også 
Godzilla
Anguirus
Rodan
Mothra
King Ghidorah

Kaiju
Robotter
Krydstabulering

I krydstabuleringer illustreres sammenhængen mellem to spørgsmål med faste svarmuligheder.
Dermed kan forskellige respondentgruppers (grupper af svarpersoner) besvarelser af spørgsmål sammenlignes.
Ofte kan værdierne vises i enten antal eller procent eller i en kombination.

Survey-metodik

de:Chi-Quadrat-Test#Vierfeldertest
Oscaruddelingen 1955

Oscaruddelingen 1955 var den 27. oscaruddeling, hvor de bedste film fra 1954 blev hædret af Academy of Motion Picture Arts and Sciences. Uddelingen blev afholdt 30. marts i  både Los Angeles og New York på samme tid.

Priser

Ærespriser
præsenteret af Charles Brackett
Bausch and Lomb Optical
Kemp R. Niver
Greta Garbo
Danny Kaye
Jon Whiteley

Ungdomspris
præsenteret af Merle Oberon
Vincent Winter

Bedste Udenlandske Film
præsenteret af Jean Marie Ingels
Jigokumon (Japan)

Eksterne henvisninger 
Oscars legacys hjemmeside

1955
Kultur i 1955
Kongeriget Etrurien

Kongeriget Etrurien (Regno di Etruria) var et kortlivet kongerige, oprettet i 1801 og nedlagt 1807. Tidligere havde området været benævnt Storhertugdømmet Toscana, men efter Napoleons sejre i Italien overdrog han, ifølge Aranjuez-traktaten, landet til den afsatte hertug af Parma som kompensation for hans tab. Den daværende storhertug af Toscana fik til gengæld det sekulariserede Fyrstærkebispedømmet Salzburg.

Landets første konge, Ludvig 1. af Etrurien, døde allerede i 1803, hvorefter hans søn, Ludvig 2., arvede tronen. Da han ikke var myndig regerede hans mor, Maria Luisa, for ham. I 1807 annekterede Napoleon landet som departement i Det Franske Imperium og det ophørte med at eksistere.

Efter Napoleons nederlag i 1814 genoprettedes Storhertugdømmet Toscana. En lille del af dette blev til Hertugdømmet Lucca, som blev tildelt Maria Luisa og arvet af hendes søn, den sidste konge af Etrurien.

Forhenværende lande på den italienske halvø
Etableret i 1801
Ophørt i 1807
Etrurien
Henrik Frederiksen

Henrik Frederiksen er en dansk forfatter og forlægger.

Henrik Frederiksens er uddannet cand.merc. og har blandt andet arbejdet som underviser på HD studiet på Copenhagen Business School. Henrik Frederiksen startede sit eget forlag, Frederiksens Forlag, i 1995. Han har siden, som den eneste danske forfatter nogensinde, solgt mere end 300.000 bøger på eget forlag, Frederiksens Forlag.

Bibliografi 
 Hjernespind (1995)
 En Magisk Jul (1998)
 Journeyman (2001)
 Udbryderens plan (2004)
 Choice Manager (2007)
 Kontaktpersonen (2012)
Det Dobbelte Menneske (2013)
Optaget (2014)
Park (2016)
Utro (2018)
Svigt (2019)

Manuskriptforfatter 
 ”Anja efter Viktor” (2003)

Noter

Eksterne henvisninger 
 Journeyman.dk 
 frederiksensforlag.dk

Romanforfattere fra Danmark
Forlæggere fra Danmark
Injuriedømte
Dansksprogede forfattere fra Danmark
Alumni fra Copenhagen Business School
Simon Vouet

Simon Vouet (9. januar 1590 i Paris – 30. juni 1649 sammesteds) var en fransk maler.

Vouet var elev af faren, den lidet betydelige maler Laurent Vouet, og kom som halvt barn til England for at male et dameportræt.

Karriere
Allerede som tyveårig var Simon Vouet portrætmaler ved hoffet i Konstantinopel. Herfra kom han 1612 til Venezia, hvor han blev et års tid og studerede særlig Paolo Veroneses kunst, drog derefter til Rom og Genova  og blev i Rom 1624 udnævnt til Principe for Accademia di San Lucca.  

I 1627 kaldte Ludvig 13. Vouet tilbage til Paris og gjorde ham til sin første hofmaler. Hoffet ikke mindre end den højeste adel kappedes om at beskæftige ham, en talrig skole af elever sluttede sig til ham, han stod som centrum for datidens franske kunst og nød et enestående ry. Vanskeligt er det for eftertiden at forstå, at Vouet har kunnet nå denne berømmelse: han er en upersonlig eklektiker, der, efterhånden som bestillingerne hobede sig op, blev mere og mere overfladisk, stadig mere sjælløs i det åndelige udtryk, bestandig koldere og usandere i sin farve. Kun armod på virkelig habile alsidige malere i fransk kunst på den tid kan til en vis grad forklare, at Vouet kom til at indtage den stilling, han indtog.

Værker
Af hans arbejder er utvivlsomt de fra hans italienske periode de bedste: malerierne i Palazzo Doria i Genova, hans (tabte) billede til Peterskirken med den hellige Franciscus og andre hellige, nadveren i domkirken i Loreto. I franske kirker nævnes alterbilleder i Saint-Eustache og Saint-Merri i Paris; i Louvre er han repræsenteret ved et af sine bedste arbejder: Kristus fremstilles i Templet, endvidere ved Kristi Gravlæggelse, allegori på rigdommen og rytterportræt af Ludvig 13.; i Versailles: Ludvig 14. som dreng til hest, kronet af ryet. Talrige dekorative lofts- og vægbilleder i Louvre, Palais Royal, i Hôtel de Bullion, Hotel Séguier og slottet Chilly hører til hans mere tiltalende arbejder (loftsmaling med portræt af Richelieu [1632] på dets oprindelige plads det nuværende Nationalbibliotek). En stor og vigtig mission fik Vouet for fransk kunsts udvikling: han var en fremragende lærer; fra hans værksted udgik en række af de kunstnere, der skulle blive den følgende generations store navne: Malere som Eustache Le Sueur, Charles Le Brun, Pierre Mignard og mange andre, kobberstikkere som hans svigersøn Michel Dorigny, der sammen med andre udbredte hans ry med talrige stik.

Galleri

Noter

Ekstern henvisning 

 

Hofmalere fra Frankrig
Salmonsens
Franskmænd i 1600-tallet
Personer fra Paris
Medlemmer af Accademia di San Luca
Ligasystemet i walisisk fodbold

Ligasystemet i walisisk fodbold er et pyramidisk system af fodboldligaer og -divisioner i Wales med jævnlig indbyrdes op- og nedrykning. Øverst i pyramiden finder man Welsh Premier League, der består af én division med 12 hold. Dette er den eneste nationale liga i Wales, idet alle underliggende ligaer er regionale.

Under Welsh Premier League findes to regionale ligaer, Cymru Alliance, der dækker det nordlige og centrale Wales, og Welsh Football League, der dækker det sydlige Wales. Vinderne af disse to ligaer kan blive rykket op i Welsh Premier League, forudsat at de opfylder ligaens krav til stadionforhold. Hvis vinderen af en af ligaerne ikke opfylder førnævnte krav, kan nr. 2 i den pågældende liga komme i betragtning til oprykning.

Niveau 2 og lavere

Nord/central 
Cymru Alliance består af én division med 16 hold, mens niveauerne under ligaen yderlige er opdelt i tre regionale ligaer, Welsh National League i Wrexham-området, Welsh Alliance League i resten af det nordlige Wales og Mid Wales League i Brecknockshire, Radnorshire, Montgomeryshire og Ceredigion. Igen er det sådan at vinderne af disse ligaer kan rykkes op i Cymru Alliance, givet at krav til stadionforhold er opfyldt.

Under de tre ligaer på niveau 3 er ligaerne tiltagende lokale. I det centrale Wales er der fire ligaer, der leverer hold til Mid Wales League, mens der under Welsh Alliance findes Gwynedd League og Clwyd League med yderligere lokaliserede ligaer på endnu lavere niveauer, bl.a. Anglesey League. Welsh National League har tre lavere divisioner men ingen særskilte ligaer, der leverer hold nedefra.

Syd 

Welsh Football League har tre divisioner, der dækker hele det sydlige Wales på niveau 2, 3 og 4, og først på niveau 5 er systemet opdelt i lokale ligaer.

Eksterne henvisninger 
 Welsh Football Magazine – Welsh Pyramid  

Fodbold i Wales
Walisisk fodbold
Campus Carlsberg

Campus Carlsberg er en  campus på Tapperitorvet i Carlsberg Byen i København. 

Skolen har lidt over 10,000 studerende som enten uddanner sig til lærer, tekstilformidler, tegnsprogstolk eller pædagog.
Derudover rummer campus også en pædagogisk assistentuddannelse og Center for Undervisningsmidler. 

Campus Carlsberg er et af Københavns Professionshøjskoles campusser og stod færdig i 2017 sammen med Bohrs Tårn.

Referencer

Kilder 
 Carlsberg-Byen  Forhandlinger om nyt campus-område på Carlsberg

Uddannelsesinstitutioner i København
Valby
Gobelinfabrikken

Manufacture nationale des Gobelins eller Gobelinfabrikken i Paris skyldes Jean-Baptiste Colberts initiativ. Det tilvirkede også andre kunstindustrielle genstande end gobeliner. Dets frembringelser var under kunstneren Charles Le Bruns ledelse et af de ypperste udtryk for den af "Solkongen" og hans hof skabte pompøse stil, og statelige gobeliner fejrede Ludvig 14.’s sejre over det halve Europa.

Se også 
 Dronning Margrethes Gobeliner

Kilde 

Kunstmuseer i Paris
Virksomheder i Paris
Virksomhedshistorie
Etableret i 1601
Vestkystshiphop

Vestkystshiphop er en hip hop musik som omfatter alle musikere og alt musik i det vestlige region i USA, i modsætning til østkystshiphop, som oprindeligt kun havde base i New York. Gangsta rap er en undergenre som begyndte med at dominere i radioerne i begyndelsen af 1990'erne.

Hiphop
Kooperationen

Kooperationen (tidl. Det kooperative Fællesforbund) er den danske kooperative arbejdsgiver- og interesseorganisation.

I juni 2004 blev Kooperationen – den kooperative Arbejdsgiver- og Interesseorganisation i Danmark – dannet ved en sammenlægning af Det Kooperative Fællesforbund og Byggefagenes Kooperative Landssammenslutning.

Thorvald Stauning tog oprindeligt initiativ til oprettelsen af Det kooperative Fællesforbund, der blev stiftet den 10. juni 1922. Det skulle være et koordinerende organ og skulle bidrage til at udvikle kooperationen og oplyse om dens virksomhed. Dermed fik arbejderkooperationen en mere officiel status og plads som arbejderbevægelsens tredje streng ved siden af LO og Socialdemokratiet. 

Indtil 1950'erne var Kooperationen kendt som en del af arbejderbefolkningens daglige tilværelse i hovedstaden. Man boede i lejlighed i et af Arbejdernes Kooperative Byggeforenings huse. Der blev købt ind i Hovedstadens Brugsforening, og kurven blev fyldt med brød fra Arbejdernes Fællesbagerier, mælk fra Mejeriet Enigheden eller øl fra bryggeriet Stjernen. Det samme gjorde sig gældende i de større provinsbyer, hvor de lokale kooperative virksomheder forsynede befolkningen med levnedsmidler. Men der var også en bred vifte af andre aktiviteter som brændsel til boligen, bank og oplysning. Der blev sørget for det meste – også begravelsen og det sidste farvel. Kooperationen bestod nogenlunde ligeligt af forbrugskooperation og produktionskooperation. Man boede, købte og arbejdede kooperativt.

Mange af det tidligere aktiviteter og virksomheder er siden forsvundet, men der er også kommet mange nye virksomheder til, og enkelte af de gamle lever i bedste velgående.

Kooperationen er i dag en selvstændig og uafhængig organisation med 225 medlemsvirksomheder eller -organisationer med 16.000 ansatte inden for alle mulige brancher, så som beton, bank og biavl. Fælles for medlemmerne er, at de er kooperativer.

Kooperationen er det danske medlem af International Co-operative Alliance og Cooperatives Europe.

Noter

Eksterne henvisninger 
 facebook.com/Kooperationen
 www.kooperationen.dk
 Cooperatives Europe

 
Organisationer fra Danmark
Etableret i 1922
Playahitty

Playahitty er en Pop- Eurodance – gruppe fra Italien. Gruppen havde i 1994 et hit med nummeret "The Summer Is Magic".

Diskografi

Singler

Referencer 

Musikgrupper fra Italien
Musikgrupper fra 1994
Zenonas Petrauskas

Zenonas Petrauskas (født 22. juni 1950 i Čekiškė, Kaunas apskritis, død 18. januar 2009 i Vilnius, Litauen) var litauisk retshistoriker, professor i folkeret ved det juridiske fakultet på Vilnius Universitet og fra 2004 til 2006 viceudenrigsminister i Litauen.

Efter studentereksamen i Ariogala (Kaunas apskritis) studerede Zenonas Petrauskas jura ved fakultet på Vilnius Universitet indtil 1975, og i 1982 modtog han doktorgrad fra "Institut for Filosofi, Sociologi og Ret" ved Det Litauiske Videnskabsakademi. I 1991 fortsatte han sin uddannelse på "Institut for østlig jura" ved Universität zu Köln, 1994 på "Institut for Statskundskab" ved Umeå Universitet (Sverige), i 1995 ved Aarhus Universitet (Danmark) og 1997 ved Université libre de Bruxelles (Belgien).

Fra 1991 til september 2005 var han leder af "Institut for Offentlig, International og EU-ret" ved det juridiske fakultet på Vilnius Universitet. Fra 2004 til 2006 var han vice-udenrigsminister i Litauen.

Zenonas Petrauskas var forfatter til monografier om international jura.

Bibliografi 
 Zenonas Petrauskas, Dainius Žalimas, Skirgailė Žaltauskaitė-Žalimienė: Diplomatinė teisė. Teisinės informacijos centras, 2003, .
 Zenonas Petrauskas: Konsulinė teisė. Teisinės informacijos centras, 2007, 

Retshistorikere
Jurister fra Litauen
Politikere fra Litauen